તેમના વ્યક્તિત્વમાં પ્રભાવિત કરે તેવું ત્રીજું તત્ત્વ હતું—તેઓ નાના માણસ પાસેથી પણ શીખતા હતા. સફલ કે પ્રભાવ સંપન્ન ગણાતા મોટા માણસોને નાના માણસ પાસેથી શીખવામાં શરમ નડે છે.સફળતા એ સંપૂર્ણતાનો પર્યાય બની જાય ત્યારે વિકાસ અટકી જાય છે. શેષ રહે છે-પોતાના સ્થાન પર ટકી રહેવાની મથામણ. આ મથામણમાંથી વક્રતામૂલક રાજનીતિ સર્જાય છે. વ્યક્તિ સફળતાનાં શિખર પર આરૂઢ થાય છે પણ પોતાની મંઝિલ ભૂલી જાય છે. પૂજ્ય આચાર્ય ભગવંતને નાના માણસ પાસેથી શીખવામાં શરમ અનુભવાતી નહિ. તેમની આ વિશેષતાએ તેમને સાધનાનાં ઉચ્ચ શિખર સુધી પહોંચવામાં સહાય કરી હશે. પૂજ્ય આચાર્ય ભગવંત શ્રી પ્રભાકરસૂરીશ્વરજી મહારાજા ધરતી પર રહીને આકાશને અજવાળનારા સૂરજ હતા.